Arnafjord kirke

Arnafjord kirke er en langkirke fra 1880 i Vik kommune i Vestland fylke.

Byggverket er i tømmer og har 180 sitteplasser. Den er tegnet av byggmester Johannes Gjertsen fra Sogndal, og Anders Korsvold hadde ansvaret for byggingen.

Dagens kirke erstattet en kirke fra 1645 som hadde blitt for liten, og som dessuten var i dårlig stand. En del materialer fra gamlekirken ble brukt i den nye. Dagens sakristi i korets østre forlengelse ble oppført i 1968. Før 1645 var kirkestedet for Arnafjord ved gården Flete, der det stod en stavkirke fra 1100-tallet.Jan Brendalsmo: Kildegjennomgang: Middelalderske kirkesteder i Sogn og Fjordane fylke (Riksantikvaren, 2015), s. 49.

Det er kirkegård ved kirken.

 Inventar 
Altertavlen (fra 1907) har et bilde av Jesu dåp malt av Eivind Nielsen i kopi etter Adolph Tidemands alterbilde i Trefoldighetskirken i Oslo. Tidligere var det brukt et enkelt kors som nå henger over korbuen. Prekestol og døpefont er på alder med kirken. Orgelet er bygget av Vestlandske orgelverksted i 1968. Kirken har to klokker støpt av Bochumer Verein i 1880.«Norges kirker». For øvrig bygger inventarskildringen på Aspaas et al (2000), s. 148–150.

 Bevarte gjenstander fra tidligere kirker 
En rekke gjenstander fra tidligere kirker er bevart i kirken eller på museer. Norsk folkemuseum har en altertavle som i utgangspunktet var en katekismetavle, men som i 1690–92 fikk innsatt bilder av himmelfarten og oppstandelsen. Bildene henger i dag i kirken til høyre for korbuen. I De heibergske samlinger er en alterhelle,Jf. Digitalt museum. en lysestake og en lydhimmel. I Bergens museum er et par låsbeslag, et glassmaleri og en prosesjonsstav. Til høyre for korbuen i kirken er dessuten et skap som skal være laget av materialer fra gamlekirkens prekestol.

 Referanser 

 Litteratur 

 Anne Marta Hoff: Arnafjord kyrkje (i «Norges kirker»)

 Eksterne lenker 

 Fylkesleksikon for Sogn og Fjordane


Kategori:Kirker i Vik
Kategori:Kulturminner i Vik
Kategori:Kirker i Sogn prosti
Kategori:Religiøse byggverk fra 1880
Kategori:1880 i Norge
Kategori:Langkirker i Bjørgvin bispedømme